Diari Oficial de la Generalitat Valenciana


Sumari del DOGV 2496, del 27-04-1995 (1995/834507)

ORDRE de 10 d'abril de 1995, de la Conselleria d'Administració Pública, per la qual s'anuncia la convocatòria del I Premi d'Investigació Pere Belluga, en matèries d'administració i gestió pública, per l'Institut Valencià d'Administració Pública (IVAP)
-----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/10/(4)/dof/vci/html**

### Dades del document

Número de DOGV
:   2496

Data del DOGV
:   27-04-1995

Secció del DOGV
:   DISPOSICIONS GENERALS

Número del document
:   1995/834507


Data del document
:   10-04-1995

Organisme emissor
:   Conselleria d'Administració Pública

Tipus de document
:   Ordre

ORDRE de 10 d'abril de 1995, de la Conselleria d'Administració Pública, per la qual s'anuncia la convocatòria del I Premi d'Investigació Pere Belluga, en matèries d'administració i gestió pública, per l'Institut Valencià d'Administració Pública (IVAP).   
La figura, l'obra i la vida de Pere Belluga (¿València 1390? - València 1468), està íntimament relacionada amb la història i la defensa dels interessos dels valencians, i dels seus drets polítics, cristal·litzats en l'administració foral de l'antic regne de València.  
En efecte, Pere Belluga, que va estudiar en el prestigiós col·legi de Sant Climent de Bolonya -institució acadèmica en què obtingué dos doctorats i en la qual es formaren il·lustres personatges de l'època-, hi destacà per la seua formació i trajectòria com a magistrat, jurista i humanista.  
En la València foral va exercir diversos càrrecs de responsabilitat en la vida política i administrativa, com ara va ocupar dues vegades el d'assessor del justícia criminal, exercí com a mestre racional -antecedent històric de l'actual síndic de comptes- i fou nomenat, per Joan II d'Aragó, advocat fiscal i, pel rei Alfons el Magnànim, advocat patrimonial. És, doncs, una figura que reeix per la seua dilatada experiència en l'administració foral valenciana del segle XV.  
Va participar, a més a més, com advocat del braç militar en les Corts de València de 1438, on defensà els drets forals de la seua pàtria contra les pretensions de Joan II (rei de Navarra), en aquell temps governador del regne de València, per absència del seu germà, el rei Alfons V el Magnànim. L'actitud de Joan II cap als furs no era molt respectuosa, atesa la seua palesa tendència absolutista. Per aquestes accions, en defensa dels interessos valencians, Pere Belluga va ser desposseït dels seus béns, va sofrir empresonament i fou expulsat del regne de València.  
Entre les seues obres figuren unes Notabilia, unes Allegations i unes Notae sobre els Furs. Això no obstant, la seua obra més destacada es Speculum Principum, que constitueix el primer tractat sobre el dret públic valencià, on es mostra partidari d'una monarquia limitada per lleis i furs, i hi fa una apologia de la legislació del nostre antic regne.  
En resum, la figura i l'obra de Pere Belluga, deixant a banda la distància històrica i el context social en què transcorregué la seua vida, pot ser reclamada, des de la perspectiva dels valors i ideals que va defensar, per la societat valenciana de finals del segle com a personatge modèlic en els seus plantejaments, com per exemple el seu suport a les institucions d'autogovern dels valencians; la seua dedicació al servei públic, des de diverses responsabilitats, i la defensa dels interessos propis i específics de l'històric regne de València, a partir dels quals es va materialitzar una obra notable com a estudiós i defensor del dret i de les institucions valencianes.  
Per això, reclamem hui la validesa d'aquells principis, a fi d'impulsar, des de l'administració autonòmica, l'estudi i la investigació en matèries relatives a les administracions.  
En aqueix sentit, una de les pedres cantoneres en què s'assenta el progrés dels pobles és la investigació científica i el desenvolupament tecnològic. Al servei d'aquest alt propòsit estan els recursos econòmics i humans, i en especial dels investigadors que treballen al servei d'aquestes finalitats.  
Tanmateix, i davant del desplegament que ha assolit el foment del sistema «ciència»-«tecnologia», és escassa la dedicació a àrees de coneixement relacionades amb l'administració i la gestió pública. Intentar cobrir aquest buit és el propòsit d'aquesta convocatòria de premis a la investigació, que pretén donar suport i fomentar les millors iniciatives sobre temes referits a les administracions públiques.  
A través d'aquests premis, la Generalitat Valenciana desitja promoure la generació de projectes d'investigació i desplegament científico-tècnic, amb els quals s'obtinga un efecte multiplicador i dinamitzador sobre els distints sectors del sistema d'administracions públiques valencianes, i articular així grups de reflexió i investigació de la nostra realitat administrativa.  
Cal, per tant, impulsar la investigació específica en les diverses matèries d'interès per a les administracions i la gestió pública, a fi de comptar amb professionals capaços de dur a terme tasques permanents per al seu perfeccionament i modernització. En aquest sentit, convé donar suport a les tasques d'aquells que, coneixedors de primera mà de la seua realitat immediata, desitgen emprendre treballs d'investigació útils per a les organitzacions on treballen.  
Sorgeix, per tant, com una convocatòria oberta a totes les especialitats i matèries que una complexa i moderna administració pública té al seu si. Des d'aspectes clàssics del dret administratiu fins a les tecnologies de la informació, passant per qüestions lingüístiques o de management, però sempre vinculades al món de l'administració.  
En conclusió, considerem de gran transcendència per al nostre futur l'estudi continu i la investigació, com a elements fonamentals per al progrés econòmic, social i administratiu.  
Naix, doncs, aquesta convocatòria amb voluntat de permanència en el temps, amb vocació de projectar-se sobre tot el teixit administratiu valencià, i amb l'objectiu últim de servir les dones i els homes de la Comunitat Valenciana, a través de la millora permanent i continua de les nostres administracions, tot i buscant la seua simplificació, racionalització i economia, des d'una perspectiva de forta vinculació al servei dels interessos col·lectius de tots els valencians.  
En aqueix sentit, la Conselleria d'Administració Pública, a través de l'Institut Valencià d'Administració Pública (IVAP), segons el Decret 16/1994, de 8 de febrer, del Govern Valencià, pel qual s'aprova el Reglament Orgànic i Funcional de la Conselleria d'Administració Pública (DOGV núm. 2.220, de 4 de març), se li atribueixen competències en investigació i estudis d'administració pública i, en especial, li correspon a l'IVAP la proposta de programes de beques i la concessió d'ajudes a la investigació sobre assumptes de particular interès per a les administracions públiques.  
Per tot això, d'acord amb les funcions de l'IVAP i a proposta d'aquest, fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria  
La Conselleria d'Administració Pública, a proposta de l'Institut Valencià d'Administració Pública, convoca el I Premi d'Investigació Pere Belluga, en matèries d'administració i gestió pública, dins dels límits que determinen els crèdits aprovats en el pressupost de l'IVAP i en relació amb les seues finalitats.  
Segon. Finançament  
Es farà a càrrec del capítol 4, línia de subvenció 4.01, del pressupost de despeses de l'Institut Valencià d'Administració Pública, programa pressupostari 121.30 (Formació i Estudis).  
Aquesta convocatòria, per un import total que no podrà depassar els tres milions de pessetes (3.000.000 PTA), és conforme a la previsió de crèdit adequat i suficient de l'Institut Valencià d'Administració Pública per a l'exercici pressupostari de 1995.  
Tercer. Bases  
Aprovar les bases per les quals es regirà la present convocatòria, incloses com a annex d'aquesta ordre.  
DISPOSICIONS FINALS  
Primera  
Es delega en la directora general de l'Institut Valencià d'Administració Pública la facultat de concedir aquests premis a la investigació, i se l'autoritza per a que dicte les resolucions i adopte les mesures que siguen necessàries per al compliment i desplegament d'aquesta ordre, i també per a resoldre totes les incidències que es plantegen en la seua interpretació i execució, de conformitat amb l'article 47, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana,  
Segona  
Contra aquesta ordre, que posa fi a la via administrativa, podrà interposar-s'hi un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, durant un termini de dos mesos, comptadors des del dia de la seua publicació.  
La dita interposició requerirà la comunicació prèvia a la Conselleria d'Administració Pública, d'acord amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre i correcció d'errors, BOE núm. 311, de 28 de desembre).  
Tercera  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 10 d'abril de 1995  
El conseller d'Administració Pública,  
LUIS BERENGUER FUSTER  
ANNEX  
Bases del I Premi d'Investigació Pere Belluga, en matèries d'administració i gestió pública  
Primera. Naturalesa i objecte de la convocatòria  
Es convoca el I Premi d'Investigació Pere Belluga, el qual s'atorgarà durant l'últim trimestre de 1995. L'objecte d'aquesta convocatòria es la concessió d'un màxim de dos premis a la investigació en matèries relacionades amb l'administració i gestió pública.  
Segona. Objectius  
És l'objectiu general d'aquests premis la promoció del coneixement i la investigació sobre qualsevol matèria que afecte l'administració pública.  
Particularment, es desig d'aquesta convocatòria la consecució dels objectius següents:  
- Fomentar alternatives de gestió que milloren el grau d'economia, eficiència i eficàcia, a fi d'obtenir mesures que milloren les polítiques de recursos humans, organització, procediments i tècniques de gestió de l'administració.  
- Ajudar a que els resultats de la investigació es materialitzen en aplicacions operatives per a la gestió.  
- Accelerar els processos de reforma, innovació, canvi i modernització del sector públic.  
- Impulsar l'estudi de les autonomies polítiques en l'àmbit internacional, amb l'objectiu específic d'utilitzar-lo per al desplegament del règim autonòmic.  
- Fomentar i donar suport a la creació de grups i línies d'investigació en matèries relacionades amb la gestió pública i l'administració.  
Tercera. Contingut dels treballs  
Els treballs que es presenten hauran de ser originals i inèdits, versaran sobre temes d'investigació relacionats amb l'administració i la gestió pública en les àrees del dret (constitucional, autonòmic, administratiu, etcètera), l'economia (anàlisi econòmica, economia pública, economia aplicada, direcció d'empreses, management, màrqueting, etcètera) i altres especialitats (sociologia, ciències polítiques, sistemes d'informació, lingüística, etcètera), relacionades, directament o indirectament, amb l'administració i la gestió pública.  
Quarta. Aspirants  
Podran concórrer al premi persones físiques (individuals o en equips) o jurídiques, tant de l'estat espanyol com d'àmbit internacional o d'altres països. En el supòsit de treballs col·lectius caldrà acreditar convenientment el director del treball, que representarà l'equip a tots els efectes.  
Cinquena. Requisits formals i terminis  
Dels treballs que concursen, caldrà presentar-ne 10 exemplars, en format DIN A-4, amb 30 línies per pàgina i 60 caràcters per línia, i la seua extensió no podrà depassar les 250 pàgines, redactades en qualsevol dels dos idiomes oficials de la Comunitat Valenciana o en anglès.  
S'hi adjuntarà també un resum (amb el mateix format) del treball realitzat, amb una extensió mínima de 20 pàgines i màxima de 30, que incloga els aspectes més rellevants de la investigació i, en especial, les seues conclusions i aplicacions.  
La presentació dels treballs es realitzarà al registre de l'Institut Valencià d'Administració Pública (carrer del Museu, núm. 3, 46498-València), amb anterioritat a la festivitat del 9 d'Octubre (Dia de la Comunitat Valenciana).  
Juntament amb els treballs, caldrà adjuntar-hi un sobre tancat, en l'interior del qual hi haurà de figurar el nom i la direcció de l'autor o autors. En l'exterior d'aquest es farà constar el pseudònim i el títol del treball.  
Acabat el termini de presentació, i dins dels cinc dies següents, es publicarà, al tauler d'anuncis de l'Institut Valencià d'Administració Pública, una relació dels treballs presentats, amb els pseudònims corresponents.  
Sisena. Jurat  
El jurat, presidit pel conseller d'Administració Pública, estarà format per un nombre de membres que oscil·larà entre 8 i 12, designats per la Conselleria d'Administració Pública entre investigadors, tècnics i personalitats rellevants en les matèries objecte de la present convocatòria.  
Actuarà com a secretari del jurat, amb veu però sense vot, el cap del Servei d'Estudis de l'Institut Valencià d'Administració Pública.  
El jurat podrà requerir l'assessorament d'especialistes de reconegut prestigi en les matèries que hagen de ser objecte d'examen i de deliberació.  
Setena. Quanties dels premis  
Tindran una dotació econòmica de dos milions de pessetes (2.000.000 PTA) i d'un milió (1.000.000 PTA), per al primer i segon premi.  
Si el jurat decidira declarar-los deserts es podran concedir fins a un màxim de quatre accèssits de cinc-centes mil pessetes (500.000 PTA) cadascú.  
Vuitena. Publicació  
L'Institut Valencià d'Administració Pública es reserva els drets de publicació i difusió de les investigacions, sense perjudici de la propietat intel·lectual de l'autor o autors.  
A fi d'accelerar, si fa el cas, la reproducció, difusió i publicació del treball, aquest es presentarà també en suport informàtic, d'acord amb les especificacions tècniques que en el seu moment establesca l'IVAP.  
La reserva dels drets de publicació no implica compromís d'edició per part de l'Institut Valencià d'Administració Pública. Aquests drets se cediran si no es realitzara la publicació.  
L'autor o autors es comprometen a fer constar el patrocini i la subvenció de l'IVAP, amb referència expressa a la convocatòria de premis Pere Belluga, en les publicacions que es deriven d'aquests estudis, com també trametre a l'IVAP dos exemplars de l'edició corresponent.  
L'IVAP no tindrà cap dret de publicació sobre els treballs no premiats.  
Novena. Acceptació de les bases  
La participació en aquesta convocatòria implica l'acceptació de totes les seues bases i de la decisió del jurat, al qual correspondrà resoldre tots aquells dubtes i reclamacions que es presenten, sent les seues últimes decisions inapel·lables.


Còpia Permalink ELI